Walk2gether: pješačenjem do ukidanja siromaštva
Bob Hentzen, koji ima 74 godine, otputio se na 13000 kilometara dug put, kroz 12 zemalja u razvoju, kako bi pomogao okončati siromaštvo
Bob Hentzen: "Cilj mi je da hodam zajedno s njima i pokažem im da nisu sami, već da uvažavamo njihovu borbu i težak život. Mi smo tu da slušamo i učimo i budemo uz njih." Prije više od godinu dana, sedamdeset-četverogodišnji Bob Hentzen uključio se u jedno neobično putovanje: pješačenje sa siromašnima u zemljama u razvoju. Cilj mu je bio informirati javnost o njihovom položaju i pomoći pri pronalaženju rješenja za okončanje siromaštva. Uputio se na 13 tisuća kilometara dug put, kroz ukupno 12 zemalja. 29. prosinca 2009. godine, Bob Hentzen otputio se iz svog doma u Gvatemali, pješice, prema jugu. Do sada su on i njegovi sljedbenici propješačili preko devet od gotovo 13 tisuća kilometara duge trase koja će završiti u gradu Valparaiso u Čileu. Hentzen je do sada pješačio kroz El Salvador, Honduras, Nikaragvu, Kostariku, Venecuelu, Kolumbiju, Ekvador i Peru. Sada se nalazi u Boliviji. "Svakog jutra ustajemo vrlo rano i počnemo s točke na kojoj smo stali prethodni dan. Pazimo da zaista prohodamo cijelu daljinu koju smo si zacrtali. Dnevno možemo prijeći 40 kilometara, što je udaljenost jednaka maratonu. I skoro je uvijek prijeđemo prije nego što padne noć," kaže Bob Hentzen. Prije dvadeset godina, Hentzen, njegov brat, sestra i jedan obiteljski prijatelj osnovali su Kršćansku zakladu za djecu i starije, kako bi pomogli siromašnim obiteljima u Središnjoj i Južnoj Americi, Africi, Aziji i Karipskom otočju. Ta zaklada sada pomaže ljudima svih vjera u 23 zemlje u razvoju. Hentzen kaže da je pješačenje najuobičajenije ‘transportno sredstvo’ za siromašne u tim zemljama. Oni hodaju u školu i na posao, po drvo za ogrjev i po vodu. Zato je on odlučio pješačiti i upoznati neke od ljudi koje sponzorira njegova organizacija: "Cilj mi je da hodam zajedno s njima i pokažem im da nisu sami, već da uvažavamo njihovu borbu i težak život. Mi smo tu da slušamo i učimo i budemo uz njih." U prosjeku, kaže on, dnevno mu se pridruži grupa od oko 50 ljudi. Neki su njegovi uposlenici iz zaklade, a deseci ostalih su entuzijasti i međunarodni volonteri te ljudi iz lokalnih zajednica. Hodanje rame uz rame s lokalnim ljudima, dodaje Hentzen, pruža jedinstvenu priliku da se saslušaju priče o njihovoj borbi protiv siromaštva: "To nisu tužne priče, nego ispunjene nadom. Bio sam u nekim mjestima u Guatemali, na primjer, u koja smo nekoć morali dopremati hranu kamionom. Sada tamo žitelji sami uzgajaju i prodaju hranu. Oni koji danas pješače s nama i koje smo sponzorirali kao djecu, i školovali, danas su liječnici, knjigovođe, socijalni radnici. Neki od njih su se kod nas i zaposlili." Paul Pierce, direktor međunarodnog programa pri Hentzenovoj zakladi, pridružio mu se na nekoliko različitih dijelova rute njegove kampanje Walk2gether. Nedavno je bio u Boliviji i sreo se s jednim od mladića kojeg su sponzorirali. On je završio poljoprivredno-prehrambeni studij i sada vodi program za proizvodnju hrane u jednom planinskom mjestu: "Posjetio sam tih nekoliko obitelji. One su se prije samo hranile pšenicom i rjeđe krumpirom, a vrlo rijetko povrćem. Danas, međutim, uzgajaju raznolike sorte povrća, a ono što im ostane prodaju na lokalnoj tržnici. Dakle, jedan jedini student donio je veliku promjenu i zajamčio kontinuirane zalihe hrane cijeloj jednoj zajednici." To je, kaže Pearce, srž pristupa Kršćanske zaklade borbi protiv siromaštva. Bob Hentzen se slaže. Kampanja Walk2gether, kaže, uvjerila ga je da je okončanje siromaštva moguće ako su ljudi predani tom cilju. Općenito, kaže, predanost donosi rezultate. To je vidljivo na svakom koraku, u raznim životnim situacijama. Nekome možemo pomoći i vrlo osobnom, svjesnom odlukom – na primjer, ako odlučimo živjeti jednostavnijim životom, trošiti manje vode, suosjećati s drugima ili se brinuti o okolišu. Bob Hentzen sada kreće istočno, prema Brazilu, prije nego što se počne vraćati na obalu Paficika i na posljednju dionicu u Čileu, ovog ljeta. Pješačku kampanju Boba Hentzena Walk2gether možete pratiti na internetu, na adresi .